
Rövidítések a mindennapi nyelvhasználatban

Dolgozatomban az informális nyelvhasználatban előforduló rövidítésekkel foglalkozom, melyeket egy kérdőíves felmérés segítségével vizsgáltam. Ebben a kutatásban a rövidítések voltak a középpontban, és nem csak az internetes nyelvhasználatban előforduló jelenségek egyikeként mutattam be őket.
A gyakran használt szavakat sokszor rövidítjük az egyszerűsítésre, esetleg az idő vagy a hely megtakarítására való törekvés jegyében. Az internetes csetelés során, vagy a hallott szöveg lejegyzésekor az írás sebességének növelése, az SMS vagy Twitter üzenetekben pedig a helytakarékosság az oka a rövidítések alkalmazásának.
Az online kérdőív első részében a résztvevőknek húsz szót vagy szókapcsolatot kellett rövidíteniük, a második részben pedig tizenkilenc rövidítést kellett visszafejteniük teljes alakokká. Az első feladattal arra kerestem a választ, hogy azokat a kifejezéseket, amelyeket szerintem gyakran rövidítenek, a válaszadók közül hányan, és milyen módon tudják rövidíteni. A másodikkal pedig azt próbáltam felmérni, hogy a válaszadók a kontextusból kiragadva is felismerik-e a rövidítéseket, és hogy az adott rövidítés mindenki szerint ugyanazt a szót jelöli-e.
A kérdőív szóanyagát egy általam összeállított korpuszból válogattam, melyet az ismerőseimmel folytatott internetes csevegések szövegeiből hoztam létre. A saját korpuszom mellett a Magyar Nemzeti Szövegtárban (http://mnsz.nytud.hu/), a Twitter közösségi oldalon (https://twitter.com/) és a Google segítségével is kerestem példákat a kérdőív kitöltői által írt rövidítések használatára.
A kérdőívben majdnem minden kifejezésnek volt egy tipikus rövidítési módja, amelyet a válaszadók többsége írt. A rövidítéseket a válaszadók nagy része felismerte, és sokan ugyanazzá a szóvá fejtették vissza. Az eredmények alapján elmondható, hogy ezek a rövidítések valóban közismertek és elterjedtek.



